
Narva Linnavolikogu 24.01.2013 otsuse nr 9 "Linnavara tasuta võõrandamine SA-le Narva Muuseum" muutmine

1. Asjaolud ja menetluse käik

Narva Linnavolikogu 24.01.2013. a otsusega nr 9 võõrandati tasuta SA-le Narva Muuseum linnavara. Otsuse punkti 3.3 kohaselt võõrandatakse SA-le Narva Muuseum tasuta linna asutuse Narva Muuseumi nõuded ja kohustused seisuga 31.12.2012. a, välja arvatud nõuded ja kohustused, mis on seotud projektiga „Unikaalse Eesti ja Vene kindluste ansambli kui ühise turismitoote arendamine, II etapp / EstRusFortTour-2“. Nõude ja kohustuste nimekiri oli otsusele lisatud. 

2013. aasta linnaeelarve ettevalmistamisel taotles Narva Muuseum oma eelarvesse 1000 eurot trükikuludeks Agora 2.0 projekti raames. Kuigi projekti viimane periood ja sellega ka projektitegevused lõppesid 16. detsembril 2012, pikendati arvete maksmise periood 1. veebruarini 2013 tingimusega, et arved on väljastatud hiljemalt 16. detsember 2012.

Juhtpartneri ehk Greifswaldi ülikooli teavitati sellest, et Narva Muuseum viib projekti lõpuni, kuid aruande valmistab juba SA Narva Muuseum.

24.11.2012 Cittaslow Berwick poolt väljastatud arve konteeris Narva Muuseumi raamatupidaja samal päeval. Kuna tegemist oli rahvusvahelise maksega ning kuna muuseumil puudusid andmed Cittaslow Berwicki registreerimise kohta, IBAN ja SWIFT koodid, siis ei olnud võimalik maksta arve enne nende andmete väljaselgitamist. Väljaselgitamine kestis kuni detsembri lõpuni, kuna muuseumi eelarves ei olnud sellel ajal piisavalt vahendeid arve maksmiseks, siis kanti võlgnevus järgmisesse aastasse. Arve maksti ära 16. jaanuaril 2013.

24. jaanuaril 2013 volikogu võttis vastu otsuse, mille kohaselt kõik nõuded ja kohustused (sh ka võlad tarnijatele toodete ja teenuste eest) seisuga 31.12.2012 lähevad üle sihtasutusele Narva Muuseum. Seega tagasiulatuvalt hakkas see otsus kehtima ka 16.01.2013 makstud arve kohta, st vastavalt sellele otsusele oleks pidanud arve kinni maksma SA Narva Muuseum, mitte Narva Muuseum.

2. Õiguslikud alused

Tulenevalt kohaliku omavalitsuse korralduse seaduse § 22 lõike 1 punktist 6 kuulub linnavara valitsemise korra kehtestamine linnavolikogu ainupädevusse.

Narva Linnavolikogu 09.06.2005 määrusega nr 18/56 kinnitatud "Linnavara võõrandamise korra" punktile 16.1.2 võib linnavara tasuta võõrandada kui võõrandamine on ette nähtud seaduses või linnavolikogu õigusaktidega sätestatud korras.

Narva Linnavolikogu 09.06.2005 määrusega nr 18/56 kinnitatud "Linnavara võõrandamise korra" punktile 16.1.3 võib linnavara tasuta võõrandada tulenevalt linna huvidest.

Vastavalt Linnavolikogu 09.06.2005 määrusega nr 18/56 kinnitatud "Linnavara võõrandamise korra" punktile 16.2 võõrandatakse linnavara tasuta üksnes Linnavolikogu otsusel.

3. Otsus

3.1 Muuta Narva Linnavolikogu 24.01.2013 otsuse nr 9 „Linnavara tasuta võõrandamine SA-le Narva Muuseum“ punkt 3.3 ja sõnastada see järgmiselt:

„3.3
Võõrandada SA-le Narva Muuseum tasuta Narva Muuseumi nõuded ja kohustused seisuga 31.12.2012. a, välja arvatud nõuded ja kohustused, mis on seotud projektiga "Unikaalse Eesti ja Vene kindluste ansambli kui ühise turismitoote arendamine, II etapp / EstRusFortTour-2" ja Agora 2.0 projektiga seotud võlad tarnijatele toodete ja teenuste eest (lisa 2)“.

3.2 Muuta Narva Linnavolikogu 24.01.2013 otsuse nr 9 „Linnavara tasuta võõrandamine SA-le Narva Muuseum“ lisa 2 ja anda see uues redaktsioonis (lisatud).
4. Rakendussätted

4.1 
Narva Linnavolikogu kantseleil teha otsus teatavaks Narva Linnavalitsusele, Narva Muuseumile ja SA-le Narva Muuseum.

4.2 
Otsus jõustub seadusega sätestatud korras.

4.3 
Otsust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul otsuse jõustumisest.

Aleksandr Jefimov

